Markus 10: 17 – 31.
Wat keer my?
Daar is dinge wat ons kan keer om Jesus voluit te volg.
Hierdie gedeelte gaan oor die vraag oor wat iemand wat vir Jesus wil volg, moet doen (hoe ons ons geloof uitleef). Jesus haal in vers 19 net gebooie oor naasteliefde (en nie oor liefde vir God nie) aan, want dit is op hierdie vlak dat daar 'n probleem is. Al het Jesus hierdie jongman lief en al praat Hy reguit met hom, is die roeping "onsuksesvol". Die jongman stap bedruk weg. Vir dié wat in die ryk jongman se skoene geklim en gehou het van die manier waarop Jesus hom liefgekry het, is die "wegstap"-deel die oomblik van waarheid.
Vers 27: "Dissipelskap beteken om te leef met die verwagting en die vertroue dat 'n nuwe orde inderdaad gedaal het en dat die Garant (=die Een wat dit waarborg) van die orde nie net die moontlike nie, maar ook die onmoontlike kan doen" (Coenie Burger, Woord teen die Lig I/8, 122). Vir volgelinge van Jesus is dit duidelik dat hulle nie die koninkryk of ewige lewe kan verdien nie, maar dat hulle geroep word om Jesus sonder voorbehoud te volg en te ervaar hoe God self die onmoontlike doen. Dissipels van 'n Joodse leermeester soos Jesus sou hulle familie en werk agtergelaat en hulle hele lewe daaraan toegewy het om soos hulle leermeester te word. Geld kan egter soos boeie word wat jou gevange hou binne 'n sekere soort denke en in 'n ruimte waar mense mekaar gebruik om nog meer geld te maak, maar nie vir mekaar versorg soos in 'n huisgesin nie. Binne hierdie nuwe huisgesin ervaar jy egter ook vervolging (lyding). Dissipels kan in die versoeking kom om soos minderwaardige mense (laastes) te voel en te leef. Jesus help hulle om anders oor hulleself te dink en moedig hulle daarom aan om met vreugde in hierdie nuwe samelewing te leef wat God vir hulle moontlik gemaak het.
1. Jesus praat met die jongman, maar hy sukkel om Jesus se (liefdevolle) uitnodiging te aanvaar.
2. Jesus praat met sy dissipels en help hulle om te verstaan dat God alleen dit moontlik maak om 'n volgeling van Jesus te wees.
3. Jesus praat met Petrus en sy ander volgelinge oor sy nuwe koninkryk.
Ervaar: Gaan staan eers in die skoene van die ryk jongman, en dan in Jesus se dissipels se skoene. Voel die ongemaklikheid. Vind uit wat ons kan keer om Jesus met volle oorgawe te volg.
Aanvaar: Aanvaar die uitnodiging tot God se koninkryk terwyl jy ontdek God doen dinge in jou lewe wat vroeër vir jou onmoontlik gelyk het.
Insig: Dissipels kry 'n nuwe familie; hulle ervaar swaarkry in hierdie lewe, maar ontvang ook die ewige lewe.
Dink aan alles wat vir jou belangrik is. Is dit dalk 'n besitting, 'n mens of iets wat jy doen of graag wil hê? Miskien spaar jy om iets te koop, of dalk wag jy om iets te kry of te doen.
Dink nou aan iemand wat niks het nie, of aan iemand wat swaarkry.
Dink aan mense wat niks het nie.
Dink nou aan wat Jesus dalk vir jou sal vra om prys te gee of weg te gee sodat jy Hom beter kan volg. Wat sal dit wees? Is dit meer as een ding?
Jesus het die ryk jongman genooi om alles wat hom gekeer het, agter te laat en Hom voluit te volg. Jesus het sy dissipels daarop voorberei dat die lewe nie altyd vlot sal verloop nie. Hy het hulle egter getroos deur hulle te help om met ander oë te kyk na mense en na alles wat God vir sy volgelinge gee.
Praat saam oor hierdie stelling: Jesus help ons om meer soos Hy te wees.
Help iemand wat minder as ons het.
Bid vir arm mense en vra dat die Here vir julle sal wys wat julle kan doen om te help.
Nooit te jonk nie. 1 Timoteus 4:12
Jy is jonk, maar niemand moet dink daarom is jy nie belangrik nie. Nee, jy moet vir die gelowiges wys hoe hulle moet lewe. Jy moet dit vir hulle wys wanneer jy praat en met jou mooi lewe. Jy moet wys dat jy lief is vir mense, en jy moet aanhou glo en jy moet heeltemal reg lewe. (die Bybel vir almal)
Moenie dat enigiemand minder van jou dink omdat jy jonk is nie. Wees 'n voorbeeld vir alle gelowiges deur wat jy leer, in die manier waarop jy lewe, in jou liefde, jou geloof en jou integriteit. (Nuwe lewende vertaling)
Niemand mag op jou neersien omdat jy jonk is nie, maar wees jy vir die gelowiges 'n voorbeeld in woord en gedrag, in liefde, geloof en reinheid. (1983 vertaling)
Moenie dat mense op jou neersien omdat jy so jonk is nie. Neem liewer die leiding onder hulle en wys vir hulle hoe 'n Christen moet praat en wat 'n Christen moet doen. Ja, wys vir hulle hoe 'n Christen moet liefhê en op God vertrou, en hoe skoon 'n Christen se lewe moet wees. (Die boodskap)
Goeters wat jy nie kan doen nie
As jy nog jonk is, is daar sekere goed, wat ouer kinders kan doen, wat jy nog nie kan doen nie. Die ander kinders spot jou maklik as jy iets nie kan doen nie. Hierdie week is daar ongelooflike nuus vir jou!
Goeters wat jy kan doen.
Hierdie eerste brief van Timoteus is 'n brief van Paulus aan die jong sendeling Timoteus. Paulus vertel vir Timoteus dat hy nie bekommerd hoef te wees dat hy te jonk is nie. Selfs al is jy jonk, kan jy 'n groot verskil in die wêreld maak. Paulus vertel vir Timoteus dat daar vyf maniere is om 'n verskil in die wêreld te maak:
Met jou woorde – Jy kan 'n voorbeeld wees deur dinge wat jy sê. As jou woorde aan ander mense goedaardig en ondersteunend is, wys jy vir ander mense hoe om te leef.
Hoe jy leef – jy kan 'n voorbeeld wees met die manier hoe jy optree. As jy goeie keuses maak en ander mense behandel soos Jesus wil hê, dan wys jy vir ander mense hoe om te leef.
Met jou liefde – Jy kan 'n voorbeeld wees met die manier hoe jy lief het. As jy lief is vir ander, soos jou boetie en sussie en die boelie by die skool, wys jy vir ander hoe om te leef.
Met jou geloof – Jy kan 'n voorbeeld wees deur geloof te hê. As jy in God glo weet dat Hy altyd by jou is, wys jy vir ander mense hoe om te leef.
Met 'n mooi lewe – Jy kan 'n voorbeeld wees deur 'n mooi en skoon lewe te leef.
Dit is vir Jesus belangrik dat jy 'n voorbeeld sal wees vir ander.
Jesus, dankie dat ek nou weet dat ek nie te jonk is om 'n voorbeeld vir ander te wees nie. Jesus help my asseblief om 'n voorbeeld te wees wanneer ek praat en wanneer ek doen. Amen.